Azərbaycan Respublikası Vergilər Nazirinin

11 fevral 2019-cu il tarixli 1917040100113200

№-li Əmri ilə təsdiq edilmişdir

**“Məcburi dövlət sosial sığortası üzrə rüblük hesabat”a Əlavə № 1-in (2018-ci ilin IV rübü və əvvəlki dövrlər üzrə)**

**formasının tərtib edilməsi**

**Q A Y D A L A R I**

Bu Əlavə mülkiyyətində kənd təsərrüfatına yararlı torpaq sahəsi olan şəxslər tərəfindən doldurulmalı və “Məcburi dövlət sosial sığortası üzrə rüblük hesabat” ilə birgə təqdim edilməlidir.

Hesabatın adından aşağıda yerləşən **Qeyd** yerində sığortaedənə bu hesabat formasının tərtib edilməsi qaydaları ilə tanış olmaq, eyni za­man­da tərt­ibat zamanı **!** *(nida)* durğu işarəsindən və **+** *(üstəgəl)*, **/** *(bölmə)*, **%** *(faiz)* və **Z** *(zetləmə)* simvollarından istifadə etməmək şərti ilə bütün yazı da­ma­­larını yalnız **böyük çap hərfləri** ilə doldurmaq tövsiyyə olunur.­ Hesabat kağız formada doldurularkən **qa­ra** və ya **göy rəngli diyircəkli qələmlə** tərtib edilməsi mütləqdir. Hesabat doldurularkən qaralamalara və düzəlişlərə yol verilmir. Hesabatda məbləğlər hər xanada bir rəqəm olmaqla əks etdirilir.

Təqdim olunmuş hesabatda aparılan hesablamalardakı riyazi səhvlər vergi orqanı tərəfindən düzəldilir və müvafiq proqram təminatı vasitəsi ilə düzgün hesablanmış vergi məbləğləri birbaşa baza göstəricilərinə daxil edilir.

Hesabatın **“Hesabatın təqdim edildiyi vergi orqanının adı”** sətri üzrə xanalarda hesabatın təqdim edildiyi (sığortaedənin qeydiyyatda olduğu) vergi orqanının adı qeyd olunur.

**Bölmə 1. Sığortaedən haqqında məlumat**

1-ci sətrin **“Sığortaedənin adı”** xanalarında böyük çap hərfləri ilə sığortaedənin tam adı yazılır;

2-ci sətrin **“Sığortaedənin DSMF-dəki uçot nömrəsi (SUN)”** xanalarında sığortaedənin DSMF-dəki uçot nömrəsi yazılır;

3-cü sətrin **“Sığortaedənin VÖEN-i”** xanalarında vergi ödəyicisinin eyniləşdirmə nömrəsi yazılır;

4-cü sətrin **“Sosial sığorta nömrəsi (SSN)”** xanalarında sığortaedənin sosial sığorta nömrəsi yazılır.

**Bölmə 2. Mülkiyyətində kənd təsərrüfatına yararlı torpaq sahəsi olan şəxslər haqqında məlumat**

**2.1. “Ailə üzvlərinin sayı”** sətrində qohumluq münasibətləri əsasında kənd təsərrüfatına yararlı torpaqdan istifadə etmək hüququna malik olan və torpağa mülkiyyət hüququna dair dövlət aktında qeyd edilən ailə üzvlərinin sayı göstərilir.

**2.1.1. “Məcburi dövlət sosial sığortasına cəlb olunan ailə üzvlərinin sayı”** sətrində kənd təsərrüfatına yararlı torpaqlardan istifadə edən əmək qabiliyyətli ailə üzvlərinin sayı göstərilir.

**Bölmə 3. Torpaq sahəsinə dair məlumat**

**3.1. “Тorpaq sahəsinin keyfiyyət qrupları üzrə bölgüsü (hektar)”** sətrində torpaq sahəsinin keyfiyyət qrupları üzrə bölgüsü əks etdirilir. Hər bir keyfiyyət qrupu üzrə torpaq sahəsi hektarla göstərilir.

**3.2. “Bir nəfər ailə üzvünə düşən torpaq sahəsi (hektar)”** sətrində hər keyfiyyət qrupu üzrə torpaq sahəsinin, bu torpağa mülkiyyət hüququnu təsdiq edən sənəddə göstərilən ailə üzvlərinin sayına bölünməsi yolu ilə bir ailə üzvünə düşən torpaq sahəsi tapılır və hektarla göstərilir.

**“Torpağa mülkiyyət hüququnu təsdiq edən sənədin seriyası və nömrəsi”** bəndindəmüvafiq icra hakimiyyəti orqanı tərəfindən rəsmiləşdirilən və torpağa mülkiyyət hüququnu təsdiq edən sənədin seriyası və nömrəsi göstərilir.

Əlavənin sonunda **mülkiyyətində kənd təsərrüfatına yararlı torpaq sahəsi olan şəxsin S.A.A.”**, “**baş mühasibin S.A.A.”** və “**hesabatı tərtib edən məsul şəxsin S.A.A.”** çərçivələrində torpaq mülkiyyətçisinin, baş mühasibinin və hesabatı tərtib edən məsul şəxsin soyadı, adı və atasının adı (çərçivələrdən kənara çıxmadan) yazılmaqla onlar tərəfindən imzalanır. Hesabat imzalandıqdan və möhürlə təsdiqləndikdən sonra “**hesabatın tərtib edilmə tarixi”**nə dair xanalarda hesabtın tərtib edilmə tarixi qeyd olunmalıdır. Vergi orqanı tərəfindən **hesabatın qəbul edilməsi №-si və tarixi** çərçivəsində daxil olma tarixi və qeydiyyat nömrəsi göstərilir. “**Hesabatı qəbul edən şəxsin S.A.A.”** çərçivələrində hesabatı qəbul edən şəxsin soyadını, adını və atasının adını (çərçivədən kənara çıxmadan) yazmaqla imzalanır. **Hesabatın** “**poçt ştempelinin vurulma tarixi”** xanalarında əlavə poçt vasitəsilə göndərildiyi halda zərfin üzərinə vurulmuş poçt ştempelinin tarixi yazılır. **“Xüsusi otağın ştampı”** çərçivəsində xüsusi otağın ştampı vurulur. Hesabat vergi orqanına birbaşa təqdim edildikdə poçt ştempelinin vurulma tarixi üzrə xanalar doldurulmur. Hesabat internet vasitəsi ilə təqdim edildikdə vergi orqanlarına aid olunan xanalar doldurulmur.